સીબીઆઈના મુદ્દે કોંગ્રેસે અધ્યક્ષ રાહુલ ગાંધીની અધ્યક્ષતામાં હલ્લાબોલ કાર્યક્રમ યોજ્યો છે. જેમાં દિલ્હીમાં સીબીઆઈ કચેરીને ઘેરવા આવેલા કોંગ્રેસ અધ્યક્ષ રાહુલ ગાંધી સહિતના કાર્યકર્તાઓની પોલીસે અટકાયત કરી છે. કોંગ્રેસના કાર્યકરોએ દિલ્હી સીબીઆઈ હેડક્વાર્ટર સહિત દેશભરની સીબીઆઈ કચેરીઓનો ઘેરાવ કરીને મોદી સરકારની નીતિઓ વિરુદ્ધ અનોખો વિરોધ વ્યક્ત કર્યો છે. સીબીઆઈના ડાયરેક્ટર આલોક વર્માને રાતોરાત રજા પર ઉતારી દેવાની ફરજ પાડવામાં આવતા કોંગ્રેસે દેશની સીબીઆઈ કચેરીઓ પર હલ્લાબોલ કાર્યક્રમ યોજ્યો હતો. જેમાં દિલ્હીમાં સીબીઆઈ હેડક્વાર્ટરને ઘેરવા કોંગ્રેસ અધ્યક્ષ રાહુલ ગાંધી સહિતના કાર્યકરો હાજર રહ્યા હતા. મોદી સરકાર વિરુદ્ધ રાફેલ તેમજ સીબીઆઈ મુદ્દે પ્રહાર કરીને વિરોધ કરી રહેલા કોંગ્રેસ અધ્યક્ષ રાહુલ ગાંધી તેમજ કેટલાક કાર્યકર્તાઓની દિલ્હી પોલીસે અટકાયત કરી છે. પ્રાપ્ત વિગતો મુજબ રાહુલ ગાંધી સહિતના કોંગી નેતા તેમજ કાર્યકર્તાઓને દિલ્હી પોલીસ દ્વારા લોધી કોલોની પોલીસ સ્ટેશન લઈ જવાયા છે.